VĒRĒMU PAGASTA IEDZĪVOTĀJU PADOMES SĒDES PROTOKOLS 
Nr. 2
2026. gada 27. augustā, Vērēmu pagasta tautas namā
Sēdi atklāj plkst.18:00
Piedalās:
Vita Arbidāne, 
Aelita Pliskovska, 
Daiga Utāne, 
Jānis Vilciņš, 
Sandra Romāne,
Jāzeps Lavrentjevs. 
Nepiedalās: Guntars Ivanovs, 
Sēdi vada: Vita Arbidāne
Protokolē: Daiga Utāne
Darba kārtība
1. Vērēmu pagasta Tautas nama vadītājas Annas Višķeres ziņojums par gaidāmajiem pasākumiem un nākamā gada pasākumu plānošanu. 
2. Saņemto atbilžu uz iedzīvotāju padomes iesniegumiem izvērtēšana. 
3. Iedzīvotāju priekšlikumu un jautājumu kastītes ierīkošana. 
4. Peldvietas ierīkošanas iespēja Šķeņevas ezerā. 
5. Svilpīnes upītes ūdens līmeņa svārstības, upes apsekošana un sakopšana. 
6. Ciemata piegružošana un sabiedriskās kārtības jautājumi. 


1. Vērēmu pagasta Tautas nama vadītājas Annas Višķeres ziņojums par gaidāmajiem pasākumiem un nākamā gada pasākumu plānošanu. 
Vērēmu pagasta Tautas nama vadītāja Anna Višķere ziņoja par gaidāmajiem pasākumiem un informēja padomi par 18. novembra pasākuma, Ziemassvētku koncerta, kā arī citu pasākumu organizēšanu.
Anna Višķere informēja arī par nepieciešamību izvirzīt kandidātus apbalvojumam “Pagasta lepnums”.
Tika pārrunāta iespēja organizēt kopīgu Jaunā gada sagaidīšanu Vērēmu pagasta Tautas namā. Lai noskaidrotu iedzīvotāju interesi, tika ierosināts veikt iedzīvotāju aptauju par kopīgu Jaunā gada sagaidīšanu Tautas namā.
Tika sniegta informācija arī par aptuveno nākamā gada pasākumu plānu.
Padomes locekļi izteica priekšlikumus pasākumu plānam, tostarp par jauniešu diskotēku organizēšanu un šī gada Ziemassvētku eglītes iedegšanas pasākuma organizēšanu bērniem.
Balsojums: PAR 6 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne, Jāzeps Lavrentjevs) PRET nav, ATTURAS nav. 
NOLEMJ:
1. Organizēt kandidātu izvirzīšanu apbalvojumam “Pagasta lepnums”.
2. Veikt Vērēmu pagasta iedzīvotāju aptauju par interesi kopīgi sagaidīt Jauno gadu Vērēmu pagasta Tautas namā.

2. Saņemto atbilžu uz iedzīvotāju padomes iesniegumiem izvērtēšana.
Padome izskatīja saņemtās atbildes uz iepriekš iesniegtajiem iesniegumiem par satiksmes drošību pie Vērēmu skolas, skolēnu autobusa pieturvietas drošību, bērnu rotaļu laukuma elementu pārvietošanu un piknika un atpūtas zonas izveidi pie dīķa.
2.1. Par satiksmes drošību uz valsts vietējā autoceļa V586 pie Vērēmu skolas Burzavas virzienā
Padome izskatīja saņemto informāciju par situācijas izvērtēšanu pie Vērēmu skolas krustojuma Burzavas virzienā, kā arī par līkumu pirms tilta pār Svilpīnes upīti, ceļmalu apaugumu un redzamību.
Padomes priekšsēdētāja Vita Arbidāne informēja, ka ir notikusi klātienes tikšanās ar VAS “Latvijas Valsts ceļi” un Rēzeknes novada pašvaldības pārstāvjiem pie minētā krustojuma, kur tika pārrunātas un izvērtētas iespējas uzlabot satiksmes drošību..
2.2. Par skolēnu autobusa pieturvietas drošību pie Vērēmu skolas
Padome izskatīja saņemto informāciju par skolēnu autobusa pieturvietas organizēšanu pie Vērēmu skolas.
Saņemtajā atbildē norādīts, ka šobrīd pie skolas notiek būvdarbi un remontdarbu laikā skolēnu pievešana tiks organizēta citādi – autobusi brauks kalnā un skolēni tiks izlaisti pie skolas saimniecības ieejas.
2.3. Par bērnu rotaļu laukuma elementu pārvietošanu
Padome izskatīja Nautrēnu apvienības pārvaldes sniegto atbildi, ka pēc Vērēmu skolas sporta laukuma pārbūves pabeigšanas esošie bērnu rotaļu laukuma elementi tiks pārvietoti uz teritoriju gar dīķi.
Padome vienojas sekot sporta laukuma pārbūves darbu pabeigšanai un pirms rotaļu elementu pārvietošanas saskaņot ar padomi to konkrēto izvietojumu.
2.4. Par piknika un atpūtas zonas izveidi pie dīķa
Padome izskatīja atbildi par piknika un atpūtas zonas izveidi pie dīķa Sondoru–Šķeņevas ciemā.
Saņemtajā atbildē norādīts, ka 2026. gada budžetā finansējumu šīs ieceres īstenošanai paredzēt nav iespējams, taču 2027. gadā iedzīvotājiem būs iespēja ieceri virzīt pašvaldības līdzdalības budžeta projektu konkursā.
Padome vienojas sekot 2027. gada līdzdalības budžeta projektu konkursa izsludināšanai un savlaicīgi sagatavot projekta pieteikumu, nepieciešamo tāmi un citus projekta īstenošanai nepieciešamos materiālus.
Balsojums: PAR 6 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne, Jāzeps Lavrentjevs) PRET nav, ATTURAS nav. 
NOLEMJ:
1.Turpināt sekot iepriekš iesniegto jautājumu risināšanas gaitai.
3. Iedzīvotāju priekšlikumu un jautājumu kastītes ierīkošana. 
Padome pārrunāja iedzīvotāju priekšlikumu un jautājumu kastītes ierīkošanu Vērēmu ciematā.
Iepriekš veiktajā iedzīvotāju aptaujā 19 iedzīvotāji atbalstīja iespēju ciematā ierīkot kastīti, kurā iedzīvotāji varētu iesniegt savus jautājumus, priekšlikumus un informāciju par konstatētajām problēmām.
Kā piemērotākā vieta kastītes izvietošanai tika piedāvāta pie informatīvā/afišu dēļa Sondoru ciematā.
Tika pārrunāts jautājums par kastītes noformējumu, kā arī nepieciešamību nodrošināt iesniegto priekšlikumu un jautājumu regulāru apkopošanu.
Balsojums: PAR 6 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne, Jāzeps Lavrentjevs) PRET nav, ATTURAS nav. 
NOLEMJ:
1. Uzdot Vērēmu pagasta pārvaldei izvietot iedzīvotāju priekšlikumu un jautājumu kastīti pie informatīvā/afišu dēļa. 
2. Nodrošināt iedzīvotājiem iespēju kastītē iesniegt priekšlikumus, jautājumus un informāciju par pagastā konstatētām problēmām. 
3. Iedzīvotāju padomei regulāri apkopot saņemtos priekšlikumus un jautājumus un izvērtēt nepieciešamo turpmāko rīcību.

4. Peldvietas ierīkošanas iespēja Šķeņevas ezerā.
Padome pārrunāja iespēju ierīkot peldvietu Šķeņevas ezerā.
Grupas “Sakārtosim Vērēmus” veiktajā aptaujā peldvietas ierīkošanu Šķeņevas ezerā atbalstīja 65 iedzīvotāji.
Tika pārrunāts, ka pie ezera kadastra kartē redzama aptuveni 0,4 ha liela pašvaldībai piekritīga zemes teritorija. Nepieciešams noskaidrot konkrētās teritorijas statusu un iespējas to izmantot peldvietas, laipas un nelielas atpūtas vietas ierīkošanai.
Padome pārrunāja arī iespējamo laipas izveidi, ņemot vērā, ka ir pieejami materiāli, kas iepriekš izmantoti laipas izveidei pie Adamovas ezera.
Tika apspriesta iespēja peldvietas un atpūtas vietas izveidi nākotnē izstrādāt kā līdzdalības budžeta projektu 2027. gadam.
Par teritoriju pie Šķeņevas ezera un īpašumu jautājumiem iepriekš notikusi saruna ar Nautrēnu apvienības pārvaldes vadītāja vietnieku plānošanas un īpašumu apsaimniekošanas jautājumos Aleksandru Bindemani. Tāpat turpināmas sarunas ar privāto zemju īpašniekiem par iespējām nodrošināt piekļuvi plānotajai peldvietai, tostarp servitūta ceļa jautājumu.
Balsojums: PAR 6 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne, Jāzeps Lavrentjevs) PRET nav, ATTURAS nav. 
NOLEMJ:
1. 1. Noskaidrot pašvaldībai piekritīgās aptuveni 0,4 ha zemes teritorijas pie Šķeņevas ezera tiesisko statusu un izmantošanas iespējas.
2. Turpināt sarunas par piekļuves nodrošināšanu peldvietai, tostarp par servitūta ceļa iespējām. 
3. Izvērtēt iespēju peldvietas un atpūtas vietas izveidi Šķeņevas ezerā izstrādāt kā līdzdalības budžeta projektu 2027. gadam
5.Svilpīnes upītes ūdens līmeņa svārstības, upes apsekošana un sakopšana.
Padome pārrunāja jautājumu par ūdens līmeņa svārstībām Svilpīnes upītē un nepieciešamību noskaidrot to iespējamos cēloņus.
Tika norādīts, ka pēdējā laikā novērojamas izteiktas ūdens līmeņa svārstības – atsevišķos periodos upīte ir gandrīz sausa, savukārt citreiz ūdens līmenis strauji paaugstinās un atsevišķās vietās ūdens iziet pāri krastiem.
Tika pārrunāta nepieciešamība apsekot upīti un noskaidrot iespējamos ūdens plūsmas traucējumu cēloņus, tostarp bebru dambjus, citus aizsprostojumus, aizaugumu vai cilvēku veidotus šķēršļus.
Padome pārrunāja arī nepieciešamību noskaidrot Svilpīnes upītes un tās atsevišķu posmu statusu, kā arī to, kam ir pienākums nodrošināt konkrēto posmu uzturēšanu un apsaimniekošanu.
Tika ierosināts organizēt kopīgu apsekošanas pārgājienu gar Svilpīnes upītes krastu virzienā uz augšteci līdz Iugulovas ezeram, apsekošanas laikā fiksējot aizsprostojumus, aizaugumu, problemātiskās vietas un citus apstākļus, kas varētu ietekmēt ūdens plūsmu.
Tika pārrunāta nepieciešamība sagatavot iesniegumu par Svilpīnes pašvaldības nozīmes koplietošanas ūdensnotekas sakārtošanu un tīrīšanu. Pirms iesnieguma nosūtīšanas nepieciešams pārrunāt esošo situāciju un iespējamo turpmāko rīcību ar Staņislavu Šķesteru, VSIA “Zemkopības ministrijas nekustamie īpašumi” Latgales reģiona meliorācijas nodaļas vadītāju.
Balsojums: PAR 6 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne, Jāzeps Lavrentjevs) PRET nav, ATTURAS nav. 
NOLEMJ:
1. Sagatavot iesniegumu par Svilpīnes pašvaldības nozīmes koplietošanas ūdensnotekas sakārtošanu un tīrīšanu.
2. Pirms iesnieguma nosūtīšanas pārrunāt jautājumu ar VSIA “Zemkopības ministrijas nekustamie īpašumi” Latgales reģiona meliorācijas nodaļas vadītāju Staņislavu Šķesteru.
3. Pēc pārrunām nepieciešamības gadījumā precizēt iesnieguma saturu un iesniegt to attiecīgajai institūcijai.

6. Ciemata piegružošana un sabiedriskās kārtības jautājumi.

Padome pārrunāja jautājumu par Vērēmu ciemata teritorijas piegružošanu un sabiedriskās kārtības jautājumiem.
Andris Rundāns (saimniecības pārzinis) jau vairākkārt ir vērsis uzmanību uz ciemata piegružošanu un bērnu un jauniešu rīcību publiskajās vietās. Padomei ir iesniegtas arī fotogrāfijas, kurās redzami atstāti atkritumi un citi gadījumi, kas liecina par nevērīgu attieksmi pret ciemata vidi un koplietošanas teritorijām, kā arī atsevišķos gadījumos par iespējamu apzinātu teritorijas piegružošanu.
Padome atzina, ka problēmas risināšanā būtiska ir ne tikai seku novēršana, bet arī preventīva darbība un sarunas ar bērniem un jauniešiem.
Tika pārrunāta nepieciešamība iesaistīt Vērēmu skolu un Jauniešu centru, lai pārrunātu ar jauniešiem atbildīgu rīcību publiskajā telpā, apkārtējās vides saudzēšanu un atbildību par savas rīcības sekām.
Balsojums: PAR 6 (Vita Arbidāne, Aelita Pliskovska, Daiga Utāne, Jānis Vilciņš, Sandra Romāne, Jāzeps Lavrentjevs) PRET nav, ATTURAS nav. 
NOLEMJ:
1. Aicināt Vērēmu skolu un Jauniešu centru veikt preventīvus pasākumus, lai mazinātu ciemata teritorijas piegružošanu.
2. Aicināt skolu un Jauniešu centru organizēt sarunas ar bērniem un jauniešiem par sabiedrisko kārtību, atbildīgu rīcību publiskajā telpā un vides saudzēšanu.
3. Turpināt apkopot iedzīvotāju sniegto informāciju par piegružošanas un sabiedriskās kārtības problēmām un nepieciešamības gadījumā vērsties pie atbildīgajām institūcijām.
Nākamā Vērēmu pagasta iedzīvotāju padomes sēde paredzēta 2026. gada 24.septembrī plkst. 18.00.
Sēdi slēdza plkst. 20.00.

Padomes priekšsēdētāja___________________ Vita Arbidāne

Protokolētāja___________________ Daiga Utāne

